Добри Жотев
Опиянение

chitanka.info

Ликува оживялата жарава.

Танцуват пламъци, танцуват.

Сред здрача на притуления дом

рояк от сенки гали и огъва

овалите на спящото ти тяло.

То трепка като лека мараня,

като капризен облак се мени,

като река дълбока се вълнува.

Танцуват пламъци, танцуват.

Това си ти — копнеж, родил копнежа ми,

нестихващ глас, неуморимо ехо.

Това си ти — жена!

Минава час. Минават часове.

Очите ми не се насищат.

Очите ми будуват.

Танцуват пламъци, танцуват.

Магията на сенките стъмнява

контурите на здрачното ти тяло.

Материята става дух.

Досягам те с невярващи ръце.

Духът е пак материя.

Материя и дух общуват.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.